स्पाइसजेट की दुबई-कोच्चि फ्लाइट का लैंडिंग के समय फटा टायर, सभी यात्री सुरक्षित
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar. ऑयल कंपनियों ने कॉमर्शियल LPG सिलेंडर के दामों में इजाफा किया है। कंपनियों ने गैस सिलेंडर के दाम में 7 रुपए की बढ़ोतरी की है। - झांसी में दो शोरूम में लगी भीषण आग, महिला मैनेजर समेत 4 की जलकर मौत
दुबई से कोच्चि जा रही स्पाइसजेट की फ्लाइट (SG-17) का मंगलवार सुबह कोच्चि में उतरते समय टायर फट गया। ग़नीमत की बात यह रही कि इस हादसे में किसी यात्री को कोई चोट नहीं आई है। हादसे के बाद जांच में पता चला कि टायर नंबर 2 फटा था।
स्पाइसजेट के प्रवक्ता ने बताया कि उड़ान के दौरान और बाद में भी सभी सिस्टम पैरामीटर सामान्य थे। लैंडिंग भी ठीक की गई थी। टायर क्यों फटा, इसकी जांच की जा रही है।
आज की अन्य प्रमुख खबरें...
झारखंड में मोटरसाइकिल सवार को बचाने के चक्कर में कुएं में गिरी कार, 6 लोगों की मौत
झारखंड के हजारीबाग के पदमा में भीषण सड़क हादसा हो गया। मोटरसाइकिल सवार को बचाने के चक्कर में एक कार चालक ने अपना नियंत्रण खो दिया और कार कुएं मे जा गिरी। इस हादसे में 6 लोगों की मौत हो गई। ग्रामीणों की मदद से कार को बाहर निकाला गया।
पुलिस ने बताया कि कार में 8 लोग सवार थे, जिसमें 6 लोगों की मौत हो गई है। सभी के शव को सदर अस्पताल में पोस्टमॉर्टम के लिए भेजा गया है। पूरी खबर पढ़ें...
पीएम मोदी करेंगे चार राज्यों का दौरा, 7 और 8 जुलाई को छत्तीसगढ़, यूपी, तेलंगाना और राजस्थान जाएंगे
प्रधानमंत्री नरेंद्र मोदी 7 और 8 जुलाई को चार राज्य- छत्तीसगढ़, यूपी, तेलंगाना और राजस्थान का दौरा करेंगे। सरकार के सूत्रों ने मंगलवार को यह जानकारी दी। उन्होंने बताया कि मोदी पांच शहर- गोरखपुर, वाराणसी, रायपुर, वारंगल और बीकानेर में लगभग एक दर्जन कार्यक्रमों में भाग लेंगे।
इस दौरान पीएम मोदी लगभग ₹50,000 करोड़ के 50 प्रोजेक्ट्स का अनावरण, लोकार्पण और शिलान्यास करेंगे।
CPI सांसद ने PM मोदी को लिखा पत्र, संसद के मानसून सत्र की लंबाई पर निराशा जताई
भारतीय कम्युनिस्ट पार्टी (CPI) के राज्यसभा सांसद बिनॉय विश्वम ने मंगलवार को प्रधानमंत्री नरेंद्र मोदी को एक पत्र लिखा। उन्होंने संसद के हाल ही में घोषित मानसून सत्र की लंबाई पर निराशा जताई है।
उन्होंने लिखा, मैं यह पत्र संसद के हाल ही में घोषित मानसून सत्र 2023 की लंबाई पर अपनी निराशा व्यक्त करने के लिए लिख रहा हूं। संसदीय कार्य मंत्री की घोषणा के मुताबिक, इस बार मानसून सत्र 20 जुलाई से शुरू होकर 11 अगस्त तक खत्म हो जाएगा।
इसके मुताबिक, इस साल संसद को मानसून सत्र में केवल 17 दिनों के लिए बैठना है, जो सरकार और कानून बनाने वालों के लिए काफी कम समय है। ऐसे में कई मुद्दे छूट जाएंगे।
उप राष्ट्रपति धनखड़ बोले- UCC लागू करने का यही सही समय
उप राष्ट्रपति जगदीप धनखड़ ने मंगलवार को कहा कि समान नागरिक संहिता (UCC) लागू करने का समय आ गया है। UCC को लागू करने का यही सही समय है। लागू करने में देरी हमारे मूल्यों के लिए हानिकारक होगी। धनखड़ ने यह बातें IIT गुवाहाटी के 25वें दीक्षांत समारोह को संबोधित करते हुए कहीं।
कोलकाता HC ने EC को दिए निर्देश, बंगाल पंचायत चुनाव में बूथों पर सामान संख्या में CAPF और स्टेट आर्म्ड फोर्स करें तैनात
पश्चिम बंगाल में पंचायत चुनाव को लेकर कोलकाता हाईकोर्ट की बैंच ने स्टेट इलेक्शन कमिशन को सभी बूथों पर समान संख्या में CAPF और स्टेट आर्म्ड फोर्स को तैनात करने का निर्देश दिया है। बैंच ने कहा कि चुनाव की प्रक्रिया पूरी होने तक CAPF वहीं रहे।
प्रशांत किशोर बोले- विपक्षी एकता को नैरेटिव की जरूरत है, तभी राजनीतिक लाभ मिलेगा
राजनीतिक रणनीतिकार प्रशांत किशोर ने मंगलवार को कहा कि विपक्षी एकता को चुनावी फायदा तभी मिलेगा, जब वे आंकड़ों की गिनती न कर, एक नैरेटिव के साथ आएंगे।
बता दें कि लोकसभा चुनाव में बीजेपी से मुकाबला करने के लिए विपक्षी दल एक साथ आने की योजना बना रहे हैं। इस पर बात करने के लिए 23 जून को पटना में विपक्षी पार्टियों की बैठक भी हुई थी।
उत्तराखंड के मुख्यमंत्री धामी ने पीएम मोदी से की मुलाकात, राज्य में UCC लागू करने को लेकर की चर्चा
उत्तराखंड के सीएम पुष्कर सिंह धामी ने मंगलवार को नई दिल्ली में प्रधानमंत्री नरेंद्र मोदी से मुलाकात की। दोनों नेताओं के बीच उत्तराखंड में समान नागरिक कानून (UCC) लागू करने के लिए उठाए जाने वाले कदम सहित अन्य मुद्दों पर बातचीत हुई।
सीएम धामी ने कहा कि उत्तराखंड में UCC हड़बड़ी में लागू नहीं किया जाएगा। उत्तराखंड वाला UCC देश भर में एक मिसाल बनेगा। उन्होंने कहा कि बाकी राज्यों को भी पहल करते हुए अपने-अपने प्रदेशों में समान नागरिक संहिता को लागू करने के लिए कदम उठाने चाहिए।
पीएम मोदी से पहले मंगलवार तड़के सीएम धामी ने गृह मंत्री अमित शाह से भी इसी मुद्दे को लेकर मुलाकात की थी
मनीष सिसोदिया की पत्नी सीमा सिसोदिया की फिर बिगड़ी तबीयत, अस्पताल में कराया गया भर्ती
दिल्ली शराब नीति केस में तिहाड़ जेल में बंद पूर्व ​उपमुख्यमंत्री मनीष सिसोदिया की पत्नी सीमा सिसोदिया की तबीयत एक बार फिर बिगड़ गई है। उन्हें अस्पताल में भर्ती कराया गया है। सीमा सिसोदिया मल्टीपल स्केलेरोसिस जैसी गंभीर बीमारी से ग्रस्त हैं। इससे पहले, उन्हें 25 अप्रैल को अपोलो अस्पताल में भर्ती कराया गया था।
महाराष्ट्र में बेकाबू ट्रक होटल में घुसा, 10 की मौत
महाराष्ट्र में एक ट्रक के होटल में घुस जाने से बड़ा हादसा हो गया। 10 लोगों की मौके पर ही कुचलकर मौत हो गई। 20 लोग घायल हैं। मरने वालों की संख्या और बढ़ने की आशंका है। इस बीच पुलिस मौके पर पहुंच गई है।
धुले-मुंबई-आगरा राजमार्ग पर शिरपुर तालुका के पलासनेर गांव के पास कंटेनर के ब्रेक फेल होने के बाद वह सड़क किनारे एक होटल में घुस गया। पूरी खबर पढ़ें...
मोदी सरनेम केस में राहुल गांधी को झारखंड हाईकोर्ट से राहत, हाजिर होने पर छूट मिली
मोदी सरनेम केस में कांग्रेस नेता राहुल गांधी को झारखंड हाईकोर्ट ने मंगलवार को खुद हाजिर होने से छूट दे दी। जस्टिस संजय कुमार द्विवेदी ने याचिका पर सुनवाई करते हुए MP/MLA कोर्ट के उस आदेश पर रोक लगा दिया जिसमें राहुल को खुद उपस्थित होने का निर्देश दिया गया था। मामले की अगली सुनवाई अब 16 अगस्त को होगी।
राहुल गांधी ने लोकसभा चुनाव 2019 के प्रचार के दौरान रांची के मोरहाबादी मैदान में कांग्रेस की सभा में नरेंद्र मोदी, नीरव मोदी, ललित मोदी का नाम लेने के साथ कहा था कि जिनके नाम के आगे मोदी है, वह सभी चोर हैं। इस कथित टिप्पणी पर प्रदीप मोदी ने रांची सिविल कोर्ट में शिकायत दर्ज कराई थी।
कैंडिडेट की जगह देते थे NEET परीक्षा, दिल्ली पुलिस ने AIIMS के एक स्टूडेंट समेत दो को गिरफ्तार किया
दिल्ली पुलिस ने NEET की परीक्षा में कैंडिडेट की जगह शामिल होने वाले गैंग के दो लोगों को गिरफ्तार किया है। इसमें AIIMS दिल्ली का भी एक स्टूडेंट शामिल है। दिल्ली पुलिस के एक सीनियर अफसर ने बताया कि अभी और गिरफ्तारी होनी बाकी है।
मीडिया रिपोर्ट्स के मुताबिक, AIIMS के BSC (रेडियोलॉजी, सेकेंड ईयर) का स्टूडेंट नरेश बिश्रोई इस गिरोह को चला रहा था। उसने अपने गैंग में फर्स्ट ईयर के स्टूडेंट को शामिल कर रखा था। इस साल मई में हुए एग्जाम में इन स्टूडेंट्स ने कुछ कैंडिडेट्स की जगह 3 जगहों पर परीक्षा दी थी। एक छात्र से 7 लाख में सौदा होता था। एडवांस के तौर पर 1 लाख रुपए भी लिए गए थे।
प्रवर्तन निदेशालय पहुंचीं टीना अंबानी, फॉरेन एक्सचेंज वॉयलेशन केस में एजेंसी ने बुलाया था
अनिल अंबानी की पत्नी टीना अंबानी मंगलवार को फॉरेन एक्सचेंज वॉयलेशन केस में प्रवर्तन निदेशालय के अधिकारियों के सामने पेश हुईं। सोमवार को न्यूज एजेंसी PTI ने आधिकारिक सूत्रों हवाले से जानकारी दी थी कि रिलायंस ADA ग्रुप के चेयरमैन अनिल अंबानी प्रवर्तन निदेशालय के मुंबई ऑफिस में पेश हुए थे। उन्होंने फॉरेन एक्सचेंज वॉयलेशन केस के मामले में अपना बयान दर्ज कराया।
रिपोर्ट के मुताबिक अनिल अंबानी और उनकी पत्नी टीना को इस हफ्ते के अंत में इसी तरह की पूछताछ के लिए फिर से बुलाया गया है। अनिल अंबानी सुबह 10 बजे ED ऑफिस पहुंचे थे। अपने बयान दर्ज कराने के बाद वो शाम 6 बजे वहां से चले गए। अनिल और उनकी पत्नी पर विदेश में मौजूद संपत्ति को छिपाने और फंड के मूवमेंट से जुड़ी है।
पूर्व जज उमेश कुमार की DERC अध्यक्ष के तौर पर शपथ पर सुप्रीम कोर्ट ने रोक लगाई
इलाहाबाद HC के पूर्व जज जस्टिस उमेश कुमार की DERC अध्यक्ष के तौर पर शपथ पर सुप्रीम कोर्ट ने अगले आदेश तक रोक लगा दी है। DERC अध्यक्ष की नियुक्ति के खिलाफ दिल्ली सरकार की याचिका पर कोर्ट ने केंद्र और LG को नोटिस जारी किया है।11 जुलाई को अगली सुनवाई होगी।
बागी विधायकों पर कार्रवाई को लेकर सुप्रीम कोर्ट पहुंचा उद्धव गुट, सुनील प्रभु की मांग- कोर्ट स्पीकर को निर्देश दें 
शिवसेना के बागी विधायकों का मामला सुप्रीम कोर्ट पहुंच गया है। शिवसेना उद्धव गुट के विधायक सुनील प्रभु ने सुप्रीम कोर्ट में याचिका लगाई है। प्रभु ने कोर्ट से मांग की है कि वे बागी विधायकों पर जल्द फैसला लेने के लिए स्पीकर को निर्देश दें। याचिका में प्रभु ने कहा कि विधानसभा अध्यक्ष राहुल नार्वेकर को इस संबंध में 3 बार ज्ञापन दिया गया, लेकिन उन्होंने अब तक इस पर फैसला नहीं लिया है।
कॉमर्शियल गैस सिलेंडर की कीमत में 7 रुपए की बढ़ोतरी, दिल्ली में ये 1780 रुपए पर पहुंचा
ऑयल कंपनियों ने कॉमर्शियल LPG सिलेंडर के दामों में इजाफा किया है। कंपनियों ने गैस सिलेंडर के दाम में 7 रुपए की बढ़ोतरी की है। इससे दिल्ली में 19 किलोग्राम वाले सिलेंडर की कीमत 1,773 रुपए से बढ़कर 1,780 रुपए हो गई। घरेलू LPG सिलेंडर की कीमतों में कोई बदलाव नहीं किया गया है।
ताजा बढ़ोत्तरी के बाद अब दिल्ली के अलावा कोलकाता में 19 किलो के कमर्शियल सिलेंडर का दाम 1875.50 रुपए से बढ़कर बढ़कर 1882.50 रुपए हो गया है। इसके अलावा मुंबई में इसकी कीमत 1725 रुपए से बढ़कर 1732 रुपए कर दी गई है। चेन्नई की बात करें तो यहां पर जो कमर्शियल सिलेंडर अब तक 1937 रुपये में मिल रहा था, वो अब 1944 रुपए में मिलेगा।
लद्दाख में आया 4.7 तीव्रता का भूकंप
लद्दाख में मंगलवार सुबह भूंकप आया। रिक्टर स्केल पर इसकी तीव्रता 4.7 मापी गई। राष्‍ट्रीय भूकंप विज्ञान केंद्र ने इसकी जानकारी दी। हालांकि अभी तक किसी भी जानमाल के नुकसान की खबर नहीं आई है।
झांसी में दो शोरूम में लगी भीषण आग, महिला मैनेजर समेत 4 की जलकर मौत
उत्तर प्रदेश के झांसी में सीपरी बाजार में दुकानों में आग लगने से चार लोगों की मौत हो गई। सबसे पहले एक लड़की का शव मिला, जिसके बाद तीन शव और मिले। पुलिस ने बताया कि बरामद किए गए तीनों शवों का पंचायत नामा कराया जाएगा। अभी पुलिस मौके पर मौजूद है। दुकानों को फिर से चेक किया जा रहा है। जिलाधिकारी रविन्द्र कुमार ने बताया, "यह दुखद घटना है। आग लगने के कारणों की जांच करने के लिए जांच अधिकारी को निर्देश दे दिए गए हैं। पढ़ें पूरी खबर...
ट्वीटडेक का इस्तेमाल करने के लिए अकाउंट वैरिफिकेशन जरूरी होगा, 30 दिन में लागू होगा बदलाव
जल्द ही ट्विटर पर एक नया नियम लागू होने वाला है, जिसके तहत ट्वीटडेक देखने के लिए लोगों को अकाउंट वेरिफाई करना होगा। ये बदलाव 30 दिन में लागू होगा। ट्विटर ने एक ट्वीट के जरिए ये जानकारी दी है।
महाराष्ट्र के पालघर में केमिकल फैक्ट्री में आग लगी, दमकल की पांच गाड़ियां मौके पर मौजूद
महाराष्ट्र के पालघर के बोइसर तारापुर इंडस्ट्रियल एरिया में एक केमिकल फैक्ट्री में आग लग गई। मौके पर पांच फायर टेंडर मौजूद हैं। आग लगने के कारण का अभी तक पता नहीं चल पाया है। आग में किसी के घायल होने की खबर नहीं है।
गुरुग्राम के हुडा सिटी सेंटर मेट्रो स्टेशन का नाम एक दिन में दो बार बदला, अब मिलेनियम सिटी सेंटर कहा जाएगा
दिल्ली मेट्रो रेल कॉरपोरेशन ने सोमवार को जानकारी दी कि गुरुग्राम के हुडा सिटी सेंटर मेट्रो स्टेशन का नाम बदलकर गुरुग्राम सिटी सेंटर किया जाएगा। इसके कुछ ही देर बाद ही DMRC ने ऐलान किया कि इसका नाम अब मिलेनियम सिटी सेंटर किया जाएगा।
केरल के अलापुझा में रेस के दौरान नाव पलटी, 25 महिलाएं डूबीं; सभी अस्पताल में भर्ती
केरल के अलापुझा में सोमवार को बोट रेस के दौरान एक नाव पलट गई। नाव पर 25 महिलाएं सवार थीं, जो पानी में डूब गईं। सभी महिलाओं को रेस्क्यू कर लिया गया है और अस्पताल में भर्ती कराया गया है।